CELEX: 52012PC0092
Language: hu
Date: 2012-03-07
Title: Javaslat A TANÁCS HATÁROZATA az EU-Törökország Társulási Tanácsban az Európai Unió nevében elfogadandó álláspontról

|
			
		
		
		52012PC0092
		
			Javaslat A TANÁCS HATÁROZATA az EU-Törökország Társulási Tanácsban az Európai Unió nevében elfogadandó álláspontról /* COM/2012/092 final - 2012/0041 (NLE) */
			
				
		
		
			
			   	INDOKOLÁS
Az Európai Gazdasági Közösség és Törökország
közötti társulás létrehozásáról szóló, 1963. szeptember 12-i megállapodás[1] (a továbbiakban: az Ankarai Megállapodás)
1964. december 1-jén lépett hatályba. Az Ankarai Megállapodás 22. cikke szerint
az EU–Törökország Társulási Tanács a megállapodás valamely célkitűzésének
megvalósítása érdekében megfelelő határozatokat fogadhat el. A Társulási
Tanács 1995. december 22-én elfogadta a vámunió végső szakaszának
megvalósításáról szóló 1/95. sz. határozatot[2].
A vámunió megfelelő működése
megköveteli, hogy Törökország belső jogrendjébe foglalja a kereskedelem
technikai akadályainak megszüntetéséhez kapcsolódó uniós jogi eszközöket. Ennek
érdekében a 2/97. sz. társulási tanácsi határozat megállapította az akkor
hatályos, vonatkozó uniós jogi eszközök jegyzékét. A kereskedelem technikai
akadályai tekintetében az uniós vívmányok folyamatos fejlődése azonban
szükségessé teszi, hogy megfelelő eljárás keretében aktualizálják a 2/97.
sz. határozatot. Ezenfelül az uniós vívmányok folyamatos fejlődése
szükségessé teszi a kereskedelem technikai akadályainak megszüntetéséhez
kapcsolódó azon uniós jogi eszközök rendszeres aktualizálását, amelyeket
Törökországnak belső jogrendjébe kell foglalnia. Ennek érdekében
módosítani kell az 1/95. sz. határozat egyes cikkeit.
Ez a tanácsi határozatra irányuló javaslat
meghatározza az Európai Unió által az EU–Törökország Társulási Tanácsban az
1/95. sz. társulási tanácsi határozat 8., 9. és 52. cikkének módosítása
tekintetében képviselendő álláspontot.
2012/0041 (NLE)
Javaslat
A TANÁCS HATÁROZATA
az EU-Törökország Társulási Tanácsban az
Európai Unió nevében elfogadandó álláspontról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 217. cikkére,
összefüggésben annak 218. cikke (9) bekezdésével,
tekintettel az Európai Bizottság javaslatára,
mivel:
(1)              
Az Európai Gazdasági Közösség és Törökország
közötti társulás létrehozásáról szóló, 1963. szeptember 12-i megállapodás[3]
(a továbbiakban: az Ankarai Megállapodás) 1964. december 1-jén lépett hatályba.
(2)              
Az Ankarai Megállapodás 22. cikke szerint az
EU–Törökország Társulási Tanács a megállapodás valamely célkitűzésének
megvalósítása érdekében megfelelő határozatokat fogadhat el.
(3)              
A Társulási Tanács 1995. december 22-én elfogadta a
vámunió végső szakaszának megvalósításáról szóló 1/95. sz. határozatot[4].
(4)              
A vámunió megfelelő működése megköveteli,
hogy Törökország belső jogrendjébe foglalja a kereskedelem technikai
akadályainak megszüntetéséhez kapcsolódó uniós jogi eszközöket.
(5)              
Ennek érdekében a 2/97. sz. társulási tanácsi
határozat összeállította az akkor hatályos, vonatkozó uniós jogi eszközök
jegyzékét. A kereskedelem technikai akadályai tekintetében az uniós vívmányok
folyamatos fejlődése szükségessé teszi, hogy megfelelő eljárás
keretében aktualizálják a 2/97. sz. határozatot.
(6)              
Az uniós vívmányok folyamatos fejlődése
szükségessé teszi a kereskedelem technikai akadályainak megszüntetéséhez
kapcsolódó azon uniós jogi eszközök rendszeres aktualizálását, amelyeket
Törökországnak belső jogrendjébe kell foglalnia. Ennek érdekében
módosítani kell az 1/95. sz. határozat egyes cikkeit,
ELFOGADTA EZT A HATÁROZATOT: 
1. cikk
Az Európai Unió által az EU–Törökország
Társulási Tanácsban képviselendő álláspontnak az e határozathoz csatolt
társulási tanácsi határozattervezeten kell alapulnia.
Az Uniót a Társulási Tanácsban képviselő
személyek a Tanács további határozata nélkül elfogadhatnak kisebb módosításokat
a határozattervezethez.
2. cikk
Az EU–Törökország Társulási Tanács határozatát
annak elfogadása után az Európai Unió Hivatalos Lapjában közzé kell
tenni.
3. cikk
Ez a határozat az elfogadásának napján lép
hatályba.
Kelt Brüsszelben, -én.
                                                                       a
Tanács részéről
                                                                       az
elnök
MELLÉKLET
Tervezet
AZ EU–TÖRÖKORSZÁG TÁRSULÁSI TANÁCS […/2011] HATÁROZATA
[ÉÉÉÉ. hh nn.]
az
1/95. sz. EK–Törökország társulási tanácsi határozat 8., 9. és 52. cikkének
módosításáról
AZ EU–TÖRÖKORSZÁG TÁRSULÁSI TANÁCS,
tekintettel az Európai Gazdasági Közösség és
Törökország közötti társulást létrehozó, 1963. szeptember 12-i megállapodásra
és különösen annak 22. cikke (3) bekezdésére,
mivel: 
(1)                   
A vámunió végső szakaszának végrehajtásáról
szóló, 1995. december 22-i EK-Törökország társulási tanácsi határozat[5]
8. cikke értelmében Törökországnak belső jogrendjébe kell foglalnia a
kereskedelem technikai akadályainak megszüntetéséhez kapcsolódó közösségi jogi
eszközöket. 
(2)                   
Ennek érdekében a Társulási Tanács 1997. június
2-án elfogadta a kereskedelem technikai akadályainak megszüntetéséhez
kapcsolódó közösségi jogi eszközök jegyzéke és a Törökország általi
végrehajtásukat szabályozó részletes eljárások megállapításáról szóló 2/97. sz.
határozatot[6].
(3)                   
A kereskedelem technikai akadályai tekintetében az
uniós vívmányok folyamatos fejlődése szükségessé teszi, hogy
megfelelő eljárás keretében aktualizálják a 2/97. sz. határozatot.
(4)                   
A vonatkozó társulási tanácsi határozat folyamatos
aktualizálásának lehetővé tétele érdekében módosítani kell az 1/95. sz.
határozat 8., 9. és 52. cikkét.
(5)                   
E határozat nem sért semmilyen álláspontot, amelyet
Törökország képviselhet a vonatkozó fejezetekről szóló csatlakozási
tárgyalásokon,
ELFOGADTA EZT A HATÁROZATOT: 
1. cikk
Az 1/95. sz. határozat 8. cikkének (2)
bekezdése a következő albekezdésekkel egészül ki:
„Az Európai Bizottság minden év elején
javaslatot tesz a vámunióval foglalkozó vegyes bizottságnak az európai uniós
jogi eszközök jegyzékének aktualizálására az újonnan elfogadott jogi aktusokkal
való kiegészítés és a már hatályukat vesztett jogi aktusok elhagyása révén. A
vámunióval foglalkozó vegyes bizottság a javaslat benyújtásának
időpontjától számított négy hónapon belül elfogadja az európai uniós jogi
eszközök aktualizált jegyzékét. Amennyiben a vámunióval foglalkozó vegyes
bizottság nem tud megállapodásra jutni valamely e jegyzékben szereplő új
jogi aktusról vagy arról az időpontról, ameddig Törökország egy adott jogi
aktust belső jogrendjébe foglal, a vegyes bizottság elfogadja azon jogi
aktusok jegyzékét, amelyekről megállapodás született, és a Társulási
Tanács döntést hoz a Bizottság javaslatában említett többi jogi aktusról. 
Törökország az újonnan elfogadott jogi aktusokat
a lehető leghamarabb, de legkésőbb a vámunióval foglalkozó vegyes
bizottság vagy a Társulási Tanács belefoglalásra vonatkozó határozatának
időpontjától számított tizenöt hónapon belül belefoglalja belső
jogrendjébe, feltéve hogy maga a jogi aktus nem határoz meg hosszabb
időszakot, illetve a vámunióval foglalkozó vegyes bizottság vagy a
Társulási Tanács másként nem határoz.”
2. cikk
Az 1/95. sz. határozat 9. cikkének eleje a
következő albekezdéssel egészül ki:
„Amennyiben a török jogszabálytervezethez a
Bizottság véleménye szükséges, a Bizottság az értesítéstől számított három
hónapon belül, illetve különleges és kellően indokolt esetben hat hónapon
belül megküldi észrevételeit. A Bizottság által a török jogszabálytervezet
értékelésére fordított időszak nem számít bele abba az időszakba,
amely alatt Törökországnak a 8. cikk (2) bekezdésének megfelelően
belső jogrendjébe kell foglalnia az újonnan elfogadott európai uniós jogi
aktusokat. A Bizottság tájékoztatja Törökországot a válaszadás várható
idejéről. A Felek szorosan együttműködnek annak érdekében, hogy a
török jogszabályokat teljes mértékben és időben hozzáigazítsák az európai
uniós jogi aktusokhoz.”
3. cikk
Az 1/95. sz. határozat 52. cikke a
következő albekezdéssel egészül ki:
„A vámunióval foglalkozó vegyes bizottság
minden évben elfogadja az európai uniós jogi eszközök 8. cikkben említett,
aktualizált jegyzékét.”
4. cikk
Az 1. cikkben említett jogi aktusokra az
EK–Törökország Társulási Tanács 2/97. sz. határozatának I. mellékletében
rögzített horizontális kiigazítások vonatkoznak.
5. cikk
Ez a határozat az elfogadását követő
első napon lép hatályba.
Kelt Brüsszelben, […]-án/-én.
      az EU–Törökország Társulási Tanács
részéről
      az elnök
[1]               HL 217., 1964.12.29., 3687. o.
[2]               HL L 35., 1996.2.13., 1. o.
[3]               HL 217., 1964.12.29., 3687. o.
[4]               HL L 35., 1996.2.13., 1. o.
[5]               HL L 35., 1996.2.13., 1. o.
[6]               HL L 191., 1997.7.21., 1. o.